# **KVARTALNI MONITOR BR. 52**

***Saopštenje za medije***

**BEOGRAD, 22. jun 2018** – Autori najnovijeg, 52. broja Kvartalnog monitora, u izdanju Ekonomskog fakulteta u Beogradu i FREN-a, istakli su sledeće**:**

Rast privrede Srbije u prvom kvartalu iznosi 4,6%, što je iznad proseka zemalja centralne i istočne Evrope (CIE) i najviša stopa rasta od početka svetske ekonomske krize. Rast privredne aktivnosti u prvom kvartalu u skladu je sa našom prošlogodišnjom prognozom da se na nivou cele 2018. godine može očekivati rast od oko 4%, što je inače približno jednako očekivanom rastu zemalja CIE. Rast privrede Srbije u ovoj godini je jednim delom pod uticajem jednokratnih faktora kao što su oporavak poljoprivrede, proizvodnje struje i uglja i građevinarstva. Kada se isključi uticaj jednokratnih faktora, rast BDP u ovoj godini iznosiće nešto iznad 3%, što znači da je trend rasta i dalje sporiji nego u zemljama CIE. Neposredni uzrok sporijeg rasta je nizak nivo ukupnih investicija, dok su funadamentalni problemi vezani za slabe institucije, neefikasnu državu, visoku korupciju i dr. Nosioci ekonomskih politika još uvek se zadovoljavaju makroekonomskom stabilnošću koja je postignuta uspešnim sprovođenjem fiskalne konsolidacije, a umesto potrebnih reformi, najavljuju se čak i neke fiskalno neodgovorne i ekonomski neefikasne mere poput prekomernog povećanja plata i penzija.

Rast privrede Srbije pokazuje određene karakteristike koje mogu da dovedu u pitanje njegovu održivost u budućnosti. Tokom prethodne i u prvom kvartalu ove godine domaća tražnja je rasla brža od BDP. Mada rast domaće tražnje tokom prošle i na početku ove godine nije dramatičan on je zabrinjavajući jer je ona u Srbiji već visoka u odnosu na BDP. Domaća tražnja je u Srbiji u 2017. godini bila za oko 9% veća od BDP, dok je u 11 novih članica EU iz centralne i istočne Evrope bila u proseku za 3,4% manja od BDP.

Druga strana preteranog rasta tražnje je povećanje spoljnotrgovinskog deficita Srbije, koji se velikim delom preslikava na rast deficita u tekućem platnom bilansu. Deficit u razmeni roba i usluga povećan je sa 6,4% BDP u 2016 na 8,2% BDP u prošloj godini da bi na prvom kvartalu ove godine dostigao 9,8% BDP. Kvartalna dinamika spoljnih deficita tokom prošle i na početku ove godine upućuje na zaključak da se ne radi o jednokratnim promenama, nego o postojanijem trendu koji pokreću domaća tražnja i jačanje dinara.

Na tržištu rada u Q1 2018. dolazi do nespornih poboljšanja. U prva tri meseca 2018 ukupna, formalna i neformalna zaposlenost, povećana je 1,1%, dok su prosečne zarade realno povećane za 3,8%. Generalno, kretanja na tržištu rada u ovoj godini su u skladu sa rastom BDP i produktivnosti. Međutim, usled jačanja dinara, prosečna zarada u evrima u odnosu na prethodnu godinu porasla za oko 10%. Rad predstavlja najvažnije nerazmenjivo dobro u privredi, pa je znatno brži rast zarada u evrima od rasta produktivnosti uticao na slabljenje međunarodne konkurentnosti privrede Srbije.

Inflacija je u prvih pet meseci uglavnom bila oko donje granice ciljnog koridora. Na rast cena u prvih pet meseci 2018. uticalo je sezonsko povećanje cena hrane, kao i rast cena energenata čiji uticaj može da bude dugotrajniji, dok je jačanje dinara usporavalo inflaciju. Ocenjujemo da je inflacija u Srbiji stabilna i niska i ne očekujemo neke značajnije promene u narednim mesecima. Dinar je u prvoj polovini 2018. nastavio prošlogodišnji trend realnog jačanja u odnosu na evro. Realno jačanje dinara u prethodnih godinu dana nije u skladu s kretanjem produktivnosti domaće ekonomije, zbog čega ono utiče na rast spoljnotrgovinskog deficita.

Fiskalni trendovi u prva četiri meseca 2018. načelno su dobri, jer je u ovom periodu ostvaren fiskalni suficit od 0,4% BDP. Javni prihodi nastavljaju snažan rast od 4%, ali je ubrzan i rast javnih rashoda 6,6%, dok javni dug u odnosu na BDP stagnira. Na strani javnih prihoda, snažan rast imaju porez na dobit, akcize i doprinosi, dok je naplata neto PDV-a nešto smanjena u odnosu na prethodnu godinu. Na strani javnih rashoda, najsnažniji rast imaju kapitalni rashodi, nabavka robe i usluga i rashodi za zarade, dok su osetno smanjeni javni rashodi za kamate. Postojeći trendovi ukazuju da postoji određeni prostor za povećanje javnih rashoda, a možda i za smanjenje poreza, a da pri tome fiskalni deficit ostane ispod 1% BDP. Sa stanovišta dugoročnog rasta privrede, zaposlenosti i standarda građana potrebno je da se ovaj prostor iskoristi za rast produktivnih rashoda (javne investicije, obrazovanje, inovacije) i eventualno smanjenje fiskalnog opterećenje rada.

Niska inflacija, uz izbalansiran budžet države, omogućili su NBS da nastavi sa popuštanjem monetarne politike. Referentna kamatna stopa u 2018. smanjena je dva puta tako da sada iznosi rekordno niskih 3%, što ocenjujemo kao ispravnu politiku. Uz to, bankarski sektor je na uzlaznoj putanji, što se za sada najbolje vidi po porastu kreditnih plasmana stanovništvu, dok su podaci o stvarnoj kreditnoj aktivnosti privrede još uvek zamagljeni otpisom i prodajom loših kredita koji su bili u bilansima banaka. Procenat loših kredita po prvi put od izbijanja krize u 2008. godine smanjen je na jednocifrenu vrednost.

*„Kvartalni monitor“ je publikacija u izdanju Ekonomskog fakulteta u Beogradu i FREN-a.*